(Ministru kabineta

2013.gada \_\_\_\_\_\_\_\_\_

rīkojums Nr.\_\_\_\_)

**LATVIJAS PREČU UN PAKALPOJUMU EKSPORTA VEICINĀŠANAS UN ĀRVALSTU INVESTĪCIJU PIESAISTES PAMATNOSTĀDNES**

**2013. – 2019.GADAM**

**(kopsavilkums)**

#### Latvijas preču un pakalpojumu eks­porta veicināšanas un ārvalstu investīciju piesaistes pamatnostādnes (turpmāk – pamatnostādnes) ir vidēja termiņa politikas plānošanas dokuments, kas aptver visas tautsaimniecības nozares un nosaka eksporta un ārvalstu tiešo investīciju piesaistes veicināšanas politikas galvenos mērķus, principus un rīcības virzienus turpmākajiem septiņiem gadiem.

Pamatnostādņu uzdevums ir veidot vienotu, dinamisku, uz ciešu sadarbību balstītu eksporta veicināšanas un investīciju piesaistes procesu, kurā ar noteiktu atbildību un kompetenci darbojas visas iesaistītās puses – valsts institūcijas, privātais sektors, pašvaldības un zinātniskās institūcijas.

Galvenās pamatnostādnēs formulētās problēmas ir saistītas ar to, ka eksporta struktūrā ir zems tādu preču un pakalpojumu īpatsvars, kam ir augsta pievienotā vērtība, ir zems ārvalstu tiešo investīciju īpatsvars sektoros, kas orientēti uz ražošanu un eksportu, pastāv eksporta uzsākšanai un paplašināšanai nepieciešamo resursu trūkums uzņēmumos un pastāv dažādas Latvijas uzņēmējdarbības vides nepilnības, sadrumstalota investīciju piesaistes un eksporta atbalsta institucionālā struktūra.

Pamatnostādņu mērķis uzlabot Latvijas tautsaimniecības konkurētspēju atvērtos produktu (preču un pakalpojumu) un kapitāla tirgos.

Lai īstenotu pamatnostādnēs noteikto mērķi, ir noteikti šādi apakšmērķi:

1. sekmēt preču un pakalpojumu ar augstu pievienoto vērtību īpatsvara pieaugumu eksportā;
2. ārvalstu tiešo investīciju piesaistīšana uz eksportu orientētām nozarēm;
3. veicināt Latvijas komersantu konkurētspēju globālajos tirgos.

Pamatojoties uz identificētajām problēmām un definētajiem mērķiem, ir noteikti šādi galvenie rīcības virzieni:

1. uzņēmumu konkurētspējas paaugstināšana;

2. atbalsts ārējo tirgu apgūšanai;

3. ārvalstu tiešo investīciju veicināšana.

Pamatnostādnēs noteikto mērķu sasniegšanai un identificēto problēmu risināšanai Ekonomikas ministrija sadarbībā ar iesaistītajām ministrijām un sociālajiem partneriem īstenos pamatnostādnēs paredzēto uzdevumu un pasākumu plānu.

Pamatnostādnēs paredzēto uzdevumu un pasākumu plāns īstenojams kārtējam gadam piešķirto valsts budžeta un Eiropas Savienības struktūrfondu finanšu līdzekļu ietvaros.

Pamatnostādnēs iekļauto rīcības virzienu īstenošana nodrošinās Latvijas kā investīcijām labvēlīgas vides veidošanu un veicinās tās atpazīstamību starptautiskā līmenī, veicinās Latvijas uzņēmumu konkurētspējas pieaugumu un iziešanu ārējos tirgos.

Īstenojot eksporta veicināšanas un ārvalstu tiešo investīciju piesaistes politiku, tiks nodrošināta preču un pakalpojumu tirdzniecības bilances pakāpeniska līdzsvarošana, valsts iekšzemes kopprodukta pieaugums, preču un pakalpojumu eksporta, tai skaitā ar augstāku pievienoto vērtību, un ārvalstu tiešo investīciju pieaugums. Īstenojot mērķtiecīgu politiku, tiks celts produktivitātes līmenis kā apstrādes rūpniecībā, tā tautsaimniecībā kopumā.

Ekonomikas ministrs D.Pavļuts

Vīza:

Valsts sekretāra J.Pūce

14.05.2013. 9:20

368  
A.Krūze  
67013127, Arta.Kruze@em.gov.lv